OIKEUSMINISTERIÖ			           		15.3.2010         
Lainvalmisteluosasto
PL 25
00023 Valtioneuvosto

Dnro: PRH/38/05/2010

Viite: Lausuntopyyntönne 2.2.2010 OM 4/41/2004  

Oikeusministeriö on pyytänyt Patentti- ja rekisterihallitukselta (PRH) lausuntoa luonnoksesta hallituksen esitykseksi sähköistä kiinteistön vaihdantaa, panttausta ja kirjaamismenettelyä koskevaksi lainsäädännöksi. Luonnos sisältää ehdotukset laeiksi maakaaren ja eräiden muiden lakien muuttamisesta sekä näiden yksityiskohtaiset perustelut. Ehdotetut säännökset sähköisistä asiointijärjestelmistä (kaupankäyntijärjestelmä ja kiinnitysjärjestelmä) eivät suoranaisesti liity PRH:n toimintaan, mutta Patentti- ja rekisterihallituksen ylläpitämän kaupparekisterin ja PRH:n yhdessä verohallinnon kanssa ylläpitämän yritys- ja yhteisötietojärjestelmän (YTJ) tietoja on tarkoitus käyttää hyväksi asiointijärjestelmien käytössä. PRH:lla on näin ollen vain vähän kommentoitavaa luonnoksen osalta. 

Luonnokseen sisältyvän maakaaren 9 a luvun 4 §:n mukaan asiointijärjestelmässä laadittaisiin sähköinen lomake. Lomakkeeseen merkittyjä tietoja tarkistettaisiin asiaan osallisten tunniste- ja yhteystiedoilla sekä toimintakelpoisuutta, toimivaltaa ja edustamista koskevilla tiedoilla, jotka ovat sähköisesti saatavissa mm. yritys- ja yhteisötietojärjestelmästä, kaupparekisteristä ja muista yhteisöistä ja säätiöistä pidettävistä rekistereistä. PRH on kehittänyt kaupparekisterin osalta roolitietopalvelun, joka tarjoaa asiakkaiden käyttöön rajapinnan, jonka kautta saa XML-sanomina kaupparekisteriin sisältyvää roolitietoa. Palvelun avulla on mahdollista tutustua reaaliaikaisesti noin 500 000 kaupparekisteriin merkityn yrityksen ja yhteisön perustietoihin sekä rekisteriin merkittyjen henkilöiden tehtäviin ja asemiin. 

Roolitietopalvelun avulla saadaan henkilötunnuksen perusteella selville henkilöiden roolit yrityksissä. Roolitietopalvelun avulla voi muun muassa
tarkastaa, onko tietty henkilö oikeutettu toimimaan yrityksen puolesta. 
Kaikkien yritysten osalta rekisteriin merkittyjen henkilöiden henkilötunnuksia ei kuitenkaan vielä ole ilmoitettu kaupparekisteriin. Roolitietopalvelu koskee vain kaupparekisteriin merkittyjä yrityksiä. Aatteellisten yhdistysten ja säätiöiden osalta vastaavaa palvelua ei ole. 

Patentti- ja rekisterihallitus ja verohallinto ovat rakentaneet yritys- ja yhteisötietolain mukaista ilmoitusmenettelyä varten sähköisen asiointipalvelun (YTJ-asiointipalvelu), jossa hyödynnetään myös roolitietopalvelua. YTJ-asiointipalvelussa on myös mahdollista valtuuttaa asiamies allekirjoittamaan ja lähettämään ilmoitus viranomaiselle.

Yritys- ja yhteisötietojärjestelmästä on saatavilla yrityksen Y-tunnuksen perusteella tunniste- ja perustiedot yrityksistä, yhteisöistä ja säätiöistä. Aatteellisella yhdistyksellä on Y-tunnus, jos siitä on yhdistysrekisterin lisäksi tehty ilmoitus joko kaupparekisteriin tai johonkin verohallinnon rekisteriin.      

Linjanjohtaja	Olli Koikkalainen

Jaostopäällikkö	Jouko Koitto